Jani Hakanpää

**Jani Miikka Henrik Hakanpää** (s. 31. maaliskuuta 1992 Kirkkonummi) on suomalainen jääkiekkopuolustaja, joka pelaa SM-liigajoukkue Oulun Kärpissä. Isokokoinen Hakanpää on tunnettu pelityyliltään fyysisenä puolustavana puolustajana.

Hakanpää aloitti SM-liigauransa Bluesissa kaudella 2011–2012, josta hän siirtyi Pohjois-Amerikkaan saatuaan NHL-sopimuksen vuonna 2013. Hän ei kuitenkaan pelannut vielä NHL:ssä ja palasi SM-liigaan kaudella 2015–2016 Kärppiin, jossa pelasi neljä kautta voittaen Suomen-mestaruuden keväällä 2018. Hänen pelityylinsä muuttui kaudella 2017–2018 hyökkäävämpään suuntaan Kärppien päävalmentaja Mikko Mannerin hyökkäysvoittoisemman pelitavan myötä. Vuonna 2019 Hakanpää siirtyi takaisin Pohjois-Amerikkaan ja teki NHL-debyyttinsä maaliskuussa 2020. Hän pelasi NHL:ssä vuosina 2020–2024 neljässä eri joukkueessa yhteensä 290 runkosarjaottelua ja tuli tunnetuksi vahvasta taklauspelistään ja alivoimaosaamisestaan.

Hakanpää kuului maailmanmestaruuden voittaneeseen Suomen joukkueeseen MM-kilpailuissa 2019.

## Ura
### Seuraura
Hakanpää syntyi Kirkkonummella, mutta hän vietti lapsuutensa Helsingin Malminkartanossa. Hakanpää aloitti jääkiekkoilun Etelä-Vantaan Urheilijoissa ja hän siirtyi juniorina sittemmin Kiekko-Vantaaseen. Hakanpää voitti seurassa B-nuorten I-divisioonan pronssia vuonna 2009 ja hän oli samalla nostamassa Kiekko-Vantaata kaudeksi 2009–2010 SM-sarjaan, jolloin Hakanpää toimi myös joukkueen kapteenina. Hän oli sekä runkosarjassa että SM-karsinnoissa Kiekko-Vantaan tehokkain puolustaja. St. Louis Blues varasi Hakanpään neljännellä kierroksella 104. pelaajana . Hakanpäästä tuli Kiekko-Vantaan seurahistorian ensimmäinen seurasta NHL:ään varattu pelaaja.

Heinäkuussa 2010 Hakanpää teki kaksivuotisen SM-liigasopimuksen Espoo Bluesin kanssa. Hän pelasi kauden 2010–2011 suurimmaksi osaksi joukkueen A-nuorissa, joiden tehokkain puolustaja Hakanpää oli tehoilla 3+20=23. Hän sijoittui A-nuorten SM-liigan puolustajien pistepörssissä kahdeksanneksi Sportin Miika Koiviston kanssa. Hakanpää voitti myös Bluesin sisäisen tehotilaston lukemalla +18. Hän voitti A-nuorten SM-hopeaa keväällä 2011. Hakanpää ei pelannut kauden aikana vielä SM-liigassa, mutta miesten pelit tulivat tutuksi kahdeksan Mestis-ottelun verran alle 20-vuotiaiden maajoukkueesta.

Kausi 2011–2012 oli Hakanpään tulokaskausi SM-liigassa. Hän teki liigadebyyttinsä Bluesin kauden viidennessä ottelussa 24. syyskuuta 2011 ottelussa JYPiä vastaan, jossa Hakanpää sai jääaikaa 12 minuuttia ja 35 sekuntia. Liigauransa avausmaalin hän teki 17. marraskuuta 2011 Helsingin IFK:ta vastaan. Hakanpää palkittiin ottelun *[[Ilta-Sanomat|Ilta-Sanomien]]* yhden tähden tähtipelaajana. Yhteensä hän teki kauden aikana SM-liigassa 41 runkosarjaottelussa tehot 5+7=12. Hakanpään kausi päättyi kuitenkin jo helmikuussa 2012 polvivammaan.

Toukokuussa 2012 Hakanpää teki kolmivuotisen tulokassopimuksen St. Louis Bluesin kanssa, mutta sopi samalla pelaavansa kauden 2012–2013 vielä Espoon Bluesissa. KHL-joukkue Amur Habarovsk varasi hänet 90. pelaajana toukokuussa . Hakanpään toinen liigakausi osoittautui läpimurtokauden jälkeen pettymykseksi ja myös hänen kiekollinen varmuutensa heikkeni. Rikkonaisen kauden pelannut Hakanpää pelasi 34 runkosarjaottelua tehopistein 2+3=5. Bluesin kauden päätyttyä hän siirtyi maaliskuussa 2013 St. Louis Bluesin organisaatioon ja sen farmijoukkue Peoria Rivermenin vahvuuteen pelaamaan AHL:ää. Hakanpää pelasi siellä 14 runkosarjaottelua tehopistein 1+3=4.

Kaudeksi 2013–2014 Bluesin farmijoukkueeksi vaihtui Chicago Wolves. Hakanpään ensimmäinen kokonainen AHL-kausi toi 54 runkosarjaottelussa tehot 4+4=8 sekä kolmessa playoff-ottelussa yhden syöttöpisteen. Kevään 2014 pudotuspeleissä hän jakoi joukkueen sisäisen tehotilaston voiton Brent Regnerin ja Sebastian Wännströmin kanssa lukemalla +1. Kaudella 2014–2015 Hakanpää pelasi sekä Wolvesissa että ECHL-joukkue Quad City Mallardsissa.

Hakanpää palasi kaudeksi 2015–2016 Suomeen ja siirtyi kaksivuotisella sopimuksella Oulun Kärppiin, jota valmensi hänelle Bluesista tuttu Lauri Marjamäki. Hän oli joukkueen ainoa, joka pelasi runkosarjan kaikki 60 ottelua. Hakanpää voitti kauden päätteeksi SM-pronssia. Hän voitti kauden aikana myös Mestarien liigan hopeaa. Joulukuussa 2016 Hakanpää teki Kärppien kanssa kaksivuotisen jatkosopimuksen. Kaudella 2017–2018 hän nousi omien sanojensa mukaan fysiikkaharjoitteiden sekä Mikko Mannerin hyökkäysvoittoisen pelitavan myötä hyökkäävämmäksi puolustajaksi. Hakanpää kaksinkertaisti SM-liigan yhden kauden piste-ennätyksensä tehoilla 6+18=24 ja hän voitti liigan puolustajien tehotilaston lukemalla +28. Hakanpään kausi päättyi kuitenkin neljännessä finaaliottelussa vieraissa Tappara vastaan käsivamman vuoksi. Hän voitti kauden päätteeksi Suomen mestaruuden.

Kaudella 2018–2019 Hakanpää oli 11 osumallaan Kärppien eniten maaleja tehnyt puolustaja. Hän teki runkosarjassa kaikkiaan 23 tehopistettä. Hakanpää voitti taas SM-liigan puolustajien tehotilaston lukemalla +29. Hän jakoi myös pudotuspeleissä puolustajien tehotilaston voiton HPK:n Niklas Frimanin kanssa lukemalla +9. Hakanpää voitti kauden päätteeksi SM-hopeaa. Hän oli ehdolla SM-liigan parhaalle puolustajalle myönnettävän Pekka Rautakallio -palkinnon voittajaksi, mutta palkinnon voitti lopulta Pelicansin Oliwer Kaski.

#### NHL-vuodet

Heinäkuussa 2019 Hakanpää teki vuoden mittaisen, yksisuuntaisen ja 850 000 dollarin arvoisen NHL-sopimuksen Anaheim Ducksin kanssa. Syksyn 2019 harjoitusleirin päätteeksi seura kuitenkin asetti hänet siirtolistalle. Koska mikään toinen NHL-seura ei napannut Hakanpäätä vuorokauden kuluessa, Ducks lähetti hänet AHL-joukkue San Diego Gullsiin. Maaliskuussa 2020 Hakanpää nostettiin Ducksin NHL-vahvuuteen. Hän seurasi kaksi ottelua katsomosta, kunnes Hakanpää teki NHL-debyyttinsä 4. maaliskuuta 2020 vieraissa Colorado Avalanchea vastaan. Hän sai ottelussa jääaikaa 15.08 minuuttia. NHL-uransa avausmaalin Hakanpää teki viidennessä ottelussaan 11. maaliskuuta 2020 St. Louis Bluesia vastaan. Hänet valittiin ottelun kakkostähdeksi. Toukokuussa 2020 Hakanpää teki Ducksin kanssa vuoden mittaisen, yksisuuntaisen ja 750 000 dollarin arvoisen jatkosopimuksen.

Varsinaisella tulokaskaudellaan  Hakanpää murtautui Ducksissa neljän kärkipuolustajan joukkoon, ja oli peruspuolustajana NHL:n eliittiä. Hän taklasi kaikista pelaajista kolmanneksi eniten, ja oli taklaukset ja blokatut laukaukset yhteenlaskettuna toinen Radko Gudaksen jälkeen. Huhtikuussa 2021 NHL:n siirtotakarajalla Ducks kauppasi Hakanpään Carolina Hurricanesiin vaihdossa puolustaja Haydn Fleuryyn.

Ennen kautta  Hakanpää solmi vapaana pelaajana kolmevuotisen ja arvoltaan 4,5 miljoonan dollarin sopimuksen Dallas Starsin kanssa. Dallasissa Hakanpää jatkoi vahvaa taklauspeliään ja tuli tunnetuksi hyvänä alivoimapelaajana. Kaudella  hän pelasi kaikissa 82 runkosarjaottelussa ja teki henkilökohtaisen piste-ennätyksensä tehden kuusi maalia ja yhteensä 16 tehopistettä. Lisäksi hän teki ennätyksensä tehotilastossa (+18), blokatuissa laukauksissa (128) ja laukauksissa maalia kohti (86). Hän pelasi koko kauden Esa Lindellin puolustajaparina. Pudotuspeleissä Dallas eteni läntisen konferenssin finaaleihin asti. Vegas Golden Knightsia vastaan pelatussa pudotuspelisarjassa Hakanpää oli sivussa kahdesta ensimmäisestä ottelusta, ja kärsi polvivamman sarjan viidennessä ottelussa. Polvi oli aluksi tarkoitus leikata, mutta Hakanpää muutti mielensä ja kertoi syyskuussa 2023 olevansa valmis tulevaan kauteen. Hakanpään kausi  päättyi kuitenkin ennenaikaisesti maaliskuussa 2024 sattuneeseen polvivammaan, joka vaati leikkaushoitoa ja piti hänet sivussa kevään pudotuspeleistä.

Syyskuussa 2024 Hakanpää teki vapaana pelaajana Toronto Maple Leafsin kanssa vuoden mittaisen 1,47 miljoonan dollarin arvoisen sopimuksen. Hän pystyi kuitenkin pelaamaan kaudella  vain kaksi ottelua NHL:ssä ennen polvivamman uusiutumista.

#### Paluu SM-liigaan
Tammikuussa 2026 Hakanpää palasi SM-liigaan ja Kärppiin loppukauden sopimuksella. Sopimus sisältää NHL-option.

### Maajoukkueura

Hakanpää edusti Suomea MM-kilpailuissa vuonna 2019, jolloin hän voitti maailmanmestaruuden. Yhteensä Hakanpää on pelannut 19 A-maaottelua tehopistein 2+2=4. Hän teki A-maajoukkuedebyyttinsä Channel One Cupin Prahassa pelatussa avausottelussa 13. joulukuuta 2017 Tšekkiä vastaan. Hakanpää merkittiin Suomen seitsemänneksi puolustajaksi. Ensimmäisen A-maajoukkuemaalinsa hän teki Karjala-turnauksessa 11. marraskuuta 2018 Helsingin Hartwall Arenalla Ruotsia vastaan.

Hakanpää pelasi myös alle 20-vuotiaiden MM-kilpailuissa vuonna 2012, jolloin hän toimi Suomen varakapteenina. Vuotta aiemmin hän ja hyökkääjä Mika Partanen putosivat viimeisinä Suomen MM-leiriryhmästä.

Hakanpää pelasi myös alle 18-vuotiaiden MM-kilpailuissa vuonna 2010 voittaen pronssia. Hänet palkittiin turnauksessa Suomen parhaana puolustajana ja valittiin joukkueensa yhdeksi kolmesta parhaasta pelaajasta. Hakanpää valittiin myös Yhdysvaltoja vastaan pelatun välieräottelun päätteeksi Suomen ottelun parhaaksi pelaajaksi. Yhteensä hän on pelannut 44 nuorten ja kahdeksan poikien maaottelua. Hakanpää on toiminut sekä alle 19-vuotiaiden että alle 20-vuotiaiden maajoukkueen kapteenina.

## Muuta
Hakanpää harrasti myös 15-vuotiaaksi asti jalkapalloa. Hakanpää on kaksikielinen: hänellä on suomenkieliset vanhemmat ja on käynyt peruskoulun ruotsiksi Helsingissä Kårböle lågstadiumissa ja Munksnäs högstadiumissa. Hän valmistui ylioppilaaksi Pohjois-Haagan yhteiskoulun urheilulukiosta. Hänen serkkunsa Rami Hakanpää on pelannut yli 300 jalkapallo-ottelua Veikkausliigassa ja esiintynyt myös jalkapallon A-maajoukkueessa.

## Tilastot

## Lähteet

*
*
*

### Viitteet